ROCA Industry se transferă, din data de 11 martie, pe Piaţa Reglementată a Bursei de Valori Bucureşti, după doi ani de la debutul pe piaţa AeRO a BVB, sub simbolul bursier ROC1, informează Agerpres.
Compania îşi va marca prima zi de tranzacţionare pe Piaţa Reglementată printr-o deschidere oficială a şedinţei bursiere în data de 11 martie, la Palatul CCIB Business Center.
ROCA Industry este primul holding de materiale de construcţii din România, deţinut majoritar de ROCA Investments.
La eveniment vor participa, printre alţii, Radu Hanga, preşedintele Bursei de Valori Bucureşti, Rudi Vizental, directorul general al Roca Investments, Ioan Bindea, directorul general al Roca Industry, Andrei Cionca, directorul general al Impetum Group şi cofondator ROCA Investments, Daniela Secară, directorul general al BT Capital Partners, Adrian Tănase, directorul general al BVB.